Ніна Ігараўна пісала й пра тое, што ведае ў Рыме ды ў яго прыгарадах яшчэ каля 20 сем’яў з родавымі каранямі ў Беларусі. І ўсе яны чакаюць адкрыцця беларускага адукацыйнага цэнтра. Тады дзеці мясцовых беларусаў будуць мець магчымасць, па прыкладзе расіян, атрымоўваць у Італіі беларускую адукацыю. А пакуль у Рускім цэнтры часта згадваюць пра Беларусь. На Дні народнага адзінства, напрыклад, на ўроку геаграфіі былі прадстаўнікі беларускага консульства. Дзеці ўдзельнічалі ў конкурсах малюнкаў: адзін — “Захаваем планету чыстай” Беларускага культурнага цэнтра ў Францыі, другі — па творах беларускага пісьменніка Пімена Панчанкі, ладзіў Беларускі культурны цэнтр у Эстоніі. Да Дня Перамогі ладзілася фотавыстава “Беларусь у гады Вялікай Айчыннай вайны”. Летась вучні адной з мінскіх школ прымалі ўдзел у алімпіядзе па гісторыі ў Італіі, занялі некалькі прызавых месцаў, прадстаўляючы Беларусь сярод 18 краін-удзельніц. Хлопчыкі ды дзяўчынкі з Рыма і Мілана наведалі з экскурсіяй беларускі горад Жодзіна. Хутка, ужо ў кастрычніку, будзе й чарговая паездка туды. А ў лістападзе ў Рым прыедуць студэнты з Белдзяржуніверсітэта: паўдзельнічаць у інтэлектуальных спаборніцтвах — яны будуць пра Кастрычніцкую рэвалюцыю, 100-годдзе якой сёлета адзначаецца. Ёсць праект цэнтра з беларускім выдавецтвам “Народная асвета” па выданні падручнікаў па рускай мове для дзяцей-білінгваў з 2 па 9 класы. Цяпер вырашаецца пытанне з тыражом.